Kommissionens beslutning

af 21. august 2001

om fastsættelse af den procestypiske standardafvigelse for fedtindholdet i smør, der indføres fra New Zealand efter artikel 5 i Kommissionens forordning (EF) nr. 1374/98 om gennemførelsesbestemmelser for importordningen og om åbning af toldkontingenter for mælk og mejeriprodukter og om ophævelse af beslutning 2000/432/EF

(meddelt under nummer K(2001) 2175)

(2001/651/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter(1), senest ændret ved forordning (EF) nr. 1670/2000(2),

under henvisning til Kommissionens forordning (EF) nr. 1374/98 af 29. juni 1998 om gennemførelsesbestemmelser for importordningen og om åbning af toldkontingenter for mælk og mejeriprodukter(3), senest ændret ved forordning (EF) nr. 594/2001(4), særlig artikel 9, stk. 9, og

ud fra følgende betragtninger:

(1) Bilag XI til forordning (EF) nr. 1374/98 indeholder en procedure for kontrol af fedtindholdet i newzealandsk smør, der fremføres til overgang til fri omsætning i Fællesskabet under det løbende toldkontingent med løbenummer 35 i bilag I til nævnte forordning. Denne procedure er baseret på statistiske principper. Et væsentligt element i denne procedure er brugen af en procestypisk standardafvigelse for fedtindholdet i smør, der er fremstillet efter en bestemt varekøbsspecifikation på en bestemt produktionsvirksomhed, og som er kendt på forhånd af kontrolmyndighederne i de medlemsstater, hvor angivelsen med henblik på overgang til fri omsætning i Fællesskabet indgives.

(2) Fødevaresikkerhedsmyndigheden (MAF Food) i New Zealands ministerium for landbrug og skovbrug meddelte ved brev af 1. juni 2000 Kommissionen den procestypiske standardafvigelse for hver varekøbsspecifikation i seks produktionsvirksomheder i overensstemmelse med artikel 28, stk. 1, litra e), i forordning (EF) nr. 1374/98. På grundlag af artikel 9, i samme forordning blev den procestypiske standardafvigelse godkendt ved Kommissionens beslutning 2000/432/EF(5).

(3) Ved brev af 29. september 2000 meddelte Fødevaresikkerhedsmyndigheden (MAF Food) i New Zealands ministerium for landbrug og skovbrug Kommissionen en revideret procestypisk standardafvigelse for hver varekøbsspecifikation i den fem produktionsvirksomheder i overensstemmelse med artikel 28, stk. 1, litra e), i forordning (EF) nr. 1374/98. Beregningsproceduren for fastlæggelse af den procestypiske standardafvigelse for hver varekøbsspecifikation er blevet revideret, fordi et væsentligt element i denne standardafvigelse ikke var blevet taget i betragtning. Desuden producerer en af de seks nævnte produktionsvirksomheder ikke længere smør under det løbende toldkontingent. De revidere tal blev efterprøvet og derefter drøftet med New Zealands myndigheder, hvilket resulterede i de newzealandske myndigheders bekræftelse af de tidligere meddelte tal ved brev af 20. juli 2001.

(4) Som krævet i artikel 9, stk. 9, i forordning (EF) nr. 1374/98 bør de meddelte reviderede procestypiske standardafvigelser godkendes og meddeles til medlemsstaterne, og deres ikrafttrædelsesdato bør fastsættes til den 22. august 2001. På samme tid bør beslutning 2000/432/EF ophæves for klarhedens skyld -

VEDTAGET FØLGENDE BESLUTNING:

Artikel 1

De procestypiske standardafvigelser, som MAF Food, New Zealand, meddelte Kommissionen ved brev af 29. september 2000, og som er anført i bilaget til nærværende beslutning, godkendes hermed. De gælder for indførsel af smør, som der udstedes IMA 1-certifikater for fra den 22. august 2001.

Artikel 2

Beslutning 2000/432/EF ophæves hermed.

Den gælder fortsat for indførsel af smør, som der blev udstedt IMA 1-certifikater for før den 22. august 2001.

Artikel 3

Denne beslutning er rettet til medlemsstaterne.

Udfærdiget i Bruxelles, den 21. august 2001.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 48.

(2) EFT L 193 af 29.7.2000, s. 10.

(3) EFT L 185 af 30.6.1998, s. 21.

(4) EFT L 88 af 20.3.2001, s. 7.

(5) EFT L 170 af 11.7.2000, s. 16.

BILAG

Procestypiske standardafvigelser for fedtindholdet i smør, der er fremstillet i New Zealand og bestemt til overgang til frit forbrug i Det Europæiske Fællesskab under det løbende toldkontingent med løbenummer 35 i bilag I til forordning (EF) nr. 1374/98

>TABELPOSITION>